**NÁRODNÁ RADA SLOVENSKEJ REPUBLIKY**

VII. volebné obdobie

Návrh

**zákon**

z ... 2017,

**ktorým sa mení a dopĺňa zákon č. 570/2005 Z. z. o brannej povinnosti a o zmene a doplnení niektorých zákonov v znení neskorších predpisov**

Národná rada Slovenskej republiky sa uzniesla na tomto zákone:

**Čl. I**

Zákon č. 570/2005 Z. z. o brannej povinnosti a o zmene a doplnení niektorých zákonov v znení zákona č. 333/2007 Z. z., zákona č. 518/2007 Z. z., zákona č. 452/2008 Z. z., zákona č. 59/2009 Z. z., zákona č. 473/2009 Z. z., zákona č. 106/2011 Z. z., zákona č. 220/2011 Z. z., zákona č. 345/2012 Z. z., zákona č. 176/2015 Z. z., zákona č. 281/2015 Z. z. a zákona č. 378/2015 Z. z. sa mení a dopĺňa takto:

1. V § 21 odsek 12 znie:

„(12) Vojaka v zálohe možno mimoriadne vymenovať alebo mimoriadne povýšiť do vojenskej hodnosti o jeden stupeň vyššej, než akú dosiahol. Vojenskou hodnosťou sa vyjadruje pripravenosť vojaka v zálohe na výkon funkcie, do ktorej má byť ustanovený. Vojaka v zálohe nemožno mimoriadne vymenovať do vojenskej hodnosti alebo mimoriadne povýšiť do vojenskej hodnosti počas výkonu funkcie podľa § 17 ods. 1.“.

1. Za § 22b sa vkladá § 22ba, ktorý vrátane nadpisu znie:

„**§ 22ba**

**Prechodné ustanovenia k úpravám účinným od 1. júla 2017**

1. Vojenské hodnosti vojakov v zálohe dosiahnuté alebo priznané mimoriadnym povýšením alebo mimoriadnym vymenovaním podľa zákona účinného do 30. júna 2017 sa považujú za vojenské hodnosti dosiahnuté alebo priznané podľa zákona účinného od 1. júla 2017.
2. Ustanovenie odseku 1 sa nevzťahuje na vojakov v zálohe, ktorí vojenskú hodnosť dosiahli alebo im bola priznaná mimoriadnym vymenovaním alebo mimoriadnym povýšením počas výkonu funkcie podľa § 17 ods. 1; v takom prípade patrí vojakovi v zálohe vojenská hodnosť dosiahnutá pred mimoriadnym vymenovaním alebo mimoriadnym povýšením.

**Čl. II**

Tento zákon nadobúda účinnosť 1. júla 2017.